Skundo Nr. DOK-1096/2025

Teisminio proceso Nr. 4-68-3-00202-2024-3

(S)

LIETUVOS AUKŠČIAUSIASIS TEISMAS

N U T A R T I S

2025 m. kovo 20 d.

Vilnius

Lietuvos Aukščiausiojo Teismo Baudžiamųjų bylų skyriaus atrankos kolegija, susidedanti iš teisėjų Eligijaus Gladučio (kolegijos pirmininkas), Dariaus Kantaravičiaus ir Olego Fedosiuko spręsdama administracinėn atsakomybėn patraukto asmens T. G. skundo, kuriame prašoma atnaujinti praleistą terminą ir atnaujinti administracinio nusižengimo bylą, priėmimo klausimą,

n u s t a t ė :

Pagal Lietuvos Respublikos administracinių nusižengimų kodekso (toliau – ir ANK) 662 straipsnio 1 dalį Lietuvos Aukščiausiasis Teismas nagrinėja prašymus atnaujinti administracinio nusižengimo bylą ANK 658 straipsnio 1 dalies 5 punkte nurodytais pagrindais. Pagal ANK 662 straipsnio 2 dalį prie prašymo atnaujinti administracinio nusižengimo bylą turi būti pridėti ginčijamų nutarimo ar nutarties ir su ginčijamu sprendimu susijusių nutarimų ar nutarčių kopijos (nuorašai).

Administracinėn atsakomybėn patrauktas asmuo T. G. pateikė Lietuvos Aukščiausiajam Teismui skundą, iš kurio spręstina, kad siekia atnaujinti administracinio nusižengimo bylą, taip pat prašo atnaujinti praleistą terminą, tačiau prie skundo neprideda ginčijamos 2024 m. liepos 10 d. Vilniaus apygardos teismo nutarties, priimtos administracinio nusižengimo byloje, bei su ja susijusių nutarimų ar nutarčių kopijų (nuorašų). Vilniaus apygardos 2024 m. gruodžio 18 d. nutartis, kurią pareiškėjas pridėjo prie skundo, negali būti pagrindu svarstant administracinio nusižengimo bylos atnaujinimo klausimą, nes nutartyje išnagrinėti klausimai yra susiję su ikiteisminiu tyrimu, be to, ši nutartis negali būti skundžiama ir kasacine tvarka.

Administracinėn atsakomybėn patraukto asmens T. G.skundą atsisakytina priimti kaip neatitinkantį ANK 662 straipsnio 2 dalyje nustatytų reikalavimų (ANK 662 straipsnio 5 dalies 3 punktas).

Teisėjų atrankos kolegija, vadovaudamasi Lietuvos Respublikos administracinių nusižengimų kodekso 662 straipsnio 1, 2 ir 4 dalimis, 5 dalies 3 punktu, 6 dalimi,

n u t a r i a :

Atsisakyti priimti administracinėn atsakomybėn patraukto asmens T. G. skundą ir grąžinti jį padavusiam asmeniui.

Teisėjai	Eligijus Gladutis

Darius Kantaravičius

Olegas Fedosiukas